1. ------IND- 2020 0682 S-- EL- ------ 20201110 --- --- PROJET

ΣΧΕΔΙΟ

## Διάταγμα για την τροποποίηση του διατάγματος περί παρασιτοκτόνων (2014:425)

Αναφορικά με το διάταγμα περί παρασιτοκτόνων (2014:425), η κυβέρνηση ορίζει[[1]](#footnote-2)

*ότι* το κεφάλαιο 2, άρθρα 11, 20, 37–39 και 40–43 διατυπώνονται όπως περιγράφεται κατωτέρω,

*ότι* πέντε νέα τμήματα – κεφάλαιο 2 άρθρα 37α, 38α, 40α, 41α και 43α εισάγονται και διατυπώνονται όπως ορίζεται παρακάτω.

Κεφάλαιο 2

**Άρθρο 11** Οι χρήστες φυτοπροστατευτικών προϊόντων λαμβάνουν κατάρτιση που τους παρέχει επαρκή γνώση των θεματικών πεδίων που παρατίθενται στο παράρτημα Ι της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων, στην αρχική της διατύπωση. Η κατάρτιση προσφέρεται από:

1. το Σουηδικό Συμβούλιο Γεωργίας, όσον αφορά τη χρήση

α) στη γεωργία, τη δασοκομία, τη διαχείριση πάρκων ή τη φυτοκομία,

β) σε τεμάχια γης για κτίρια κατοικιών,

γ) σε αυλές σχολείου και αυλές εγκαταστάσεων προσχολικής αγωγής,

δ) σε παιδικές χαρές όπου το κοινό έχει πρόσβαση,

ε) σε εγκαταστάσεις άθλησης και αναψυχής,

στ) κατά τις εργασίες σχεδιασμού και κατασκευής,

ζ) σε οδικές περιοχές και αναχώματα,

η) σε επιφάνειες με χαλίκι και άλλες εξαιρετικά διαπερατές επιφάνειες, και

θ) σε επιφάνειες που καλύπτονται από άσφαλτο ή σκυρόδεμα ή άλλο σκληρυμένο υλικό,

2. τον Οργανισμό Δημόσιας Υγείας της Σουηδίας, όσον αφορά τη χρήση εντός και στον περιβάλλοντα χώρο αποθηκών και λοιπών εγκαταστάσεων αποθήκευσης, και

3. τη Σουηδική Αρχή για το Εργασιακό Περιβάλλον, όσον αφορά λοιπές χρήσεις.

**Άρθρο 20** Ζητήματα σχετικά με την άδεια χρήσης σύμφωνα με το άρθρο 18 ή το άρθρο 19 εξετάζονται από

1. το Σουηδικό Συμβούλιο Γεωργίας, όσον αφορά τη χρήση

α) στη γεωργία, τη δασοκομία, τη διαχείριση πάρκων ή τη φυτοκομία,

β) σε τεμάχια γης για κτίρια κατοικιών,

γ) σε αυλές σχολείου και αυλές εγκαταστάσεων προσχολικής αγωγής,

δ) σε παιδικές χαρές όπου το κοινό έχει πρόσβαση,

ε) σε εγκαταστάσεις άθλησης και αναψυχής,

στ) κατά τις εργασίες σχεδιασμού και κατασκευής,

ζ) σε οδικές περιοχές και αναχώματα,

η) σε επιφάνειες με χαλίκι και άλλες εξαιρετικά διαπερατές επιφάνειες, και

θ) σε επιφάνειες που καλύπτονται από άσφαλτο ή σκυρόδεμα ή άλλο σκληρυμένο υλικό,

2. τον Οργανισμό Δημόσιας Υγείας της Σουηδίας, όσον αφορά τη χρήση εντός και στον περιβάλλοντα χώρο αποθηκών και λοιπών εγκαταστάσεων αποθήκευσης, και

3. τη Σουηδική Αρχή για το Εργασιακό Περιβάλλον, όσον αφορά λοιπές χρήσεις.

**Άρθρο 37** Δεν επιτρέπεται η χρήση φυτοπροστατευτικών προϊόντων

1. σε λιβάδια ή βοσκοτόπια που δεν είναι κατάλληλα για όργωμα, αλλά μπορούν να χρησιμοποιηθούν για θερισμό ή βόσκηση·

2. σε αυλές σχολείου ή αυλές εγκαταστάσεων προσχολικής αγωγής και σε παιδικές χαρές στις οποίες έχει πρόσβαση το κοινό·

3. σε πάρκα ή κήπους ή άλλες περιοχές οι οποίες προορίζονται κυρίως να είναι χώροι ψυχαγωγίας όπου έχει πρόσβαση το κοινό·

4. σε εκτάσεις νοικιασμένων κήπων ή σε θερμοκήπια που δεν χρησιμοποιούνται επαγγελματικά·

5. σε τεμάχια γης για κτίρια κατοικιών ή σε φυτά σε δοχεία στο περιβάλλον του οικιακού κήπου·

6. σε φυτά που βρίσκονται σε εσωτερικούς χώρους εκτός αυτών που βρίσκονται σε εγκαταστάσεις παραγωγής, αποθήκες και συναφή.

**Άρθρο 37α** Ο Οργανισμός Χημικών Προϊόντων της Σουηδίας δύναται να εκδώσει κανονισμούς για εξαιρέσεις από τις απαγορεύσεις του άρθρου 37 σημεία 2–6 για δραστικές ουσίες σε φυτοπροστατευτικά προϊόντα που θεωρείται ότι αποτελούν περιορισμένο κίνδυνο για την ανθρώπινη υγεία και το περιβάλλον.

Προτού ο Οργανισμός Χημικών Προϊόντων της Σουηδίας εκδώσει κανονισμούς, ο οργανισμός παρέχει στις λοιπές συναφείς αρχές τη δυνατότητα σχολιασμού.

**Άρθρο 38** Το Σουηδικό Συμβούλιο Γεωργίας δύναται να εκδώσει κανονισμούς για εξαιρέσεις από τις απαγορεύσεις του άρθρου 37:

1. εάν είναι απαραίτητο για την αποφυγή της εισαγωγής, της εγκατάστασης και της εξάπλωσης επιβλαβών οργανισμών καραντίνας σύμφωνα με τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ, ή σύμφωνα με τις διατάξεις εφαρμογής του εν λόγω κανονισμού, ή

2. οι οποίες είναι απαραίτητες για την καλλιέργεια φυτών που διατηρούνται στη σουηδική εθνική τράπεζα γονιδίων ή στο σκανδιναβικό κέντρο γενετικών πόρων.

Το Σουηδικό Συμβούλιο Γεωργίας δύναται να εκδώσει κανονισμούς για εξαιρέσεις από τις απαγορεύσεις του άρθρου 37 σημείο 1 προκειμένου να αποφευχθεί η εισαγωγή, η εγκατάσταση και η εξάπλωση χωροκατακτητικών ξένων ειδών.

Προτού το Σουηδικό Συμβούλιο Γεωργίας εκδώσει κανονισμούς, το Συμβούλιο παρέχει στις λοιπές συναφείς αρχές τη δυνατότητα σχολιασμού.

**Άρθρο 38α** Η Σουηδική Υπηρεσία Προστασίας του Περιβάλλοντος δύναται να εκδώσει κανονισμούς για εξαιρέσεις από τις απαγορεύσεις του άρθρου 37 σημεία 2–6 προκειμένου να αποφευχθεί η εισαγωγή, η εγκατάσταση και η εξάπλωση χωροκατακτητικών ξένων ειδών.

Προτού η Σουηδική Υπηρεσία Προστασίας του Περιβάλλοντος εκδώσει κανονισμούς, η υπηρεσία παρέχει στις λοιπές συναφείς αρχές τη δυνατότητα σχολιασμού.

**Άρθρο 39** Το δημοτικό συμβούλιο δύναται, σε μεμονωμένες περιπτώσεις, να χορηγήσει εξαίρεση από τις απαγορεύσεις του άρθρου 37, αν το φυτοπροστατευτικό προϊόν

1. έχει εγκριθεί από τον Οργανισμό Χημικών Προϊόντων της Σουηδίας και η χρήση πληροί τους όρους έγκρισης, και

2. είναι απαραίτητο για την καλλιέργεια φυτών που διατηρούνται στη σουηδική εθνική τράπεζα γονιδίων ή στο σκανδιναβικό κέντρο γενετικών πόρων, ή είναι απαραίτητο για άλλους ειδικούς λόγους.

**Άρθρο 40** Απαγορεύεται η επαγγελματική χρήση φυτοπροστατευτικών προϊόντων χωρίς ειδική άδεια από το δημοτικό συμβούλιο

1. σε εγκαταστάσεις άθλησης και αναψυχής,

2. κατά τις εργασίες σχεδιασμού και κατασκευής,

3. σε οδικές περιοχές καθώς και επιφάνειες με χαλίκι και άλλες

εξαιρετικά διαπερατές επιφάνειες, και

4. σε επιφάνειες που καλύπτονται από άσφαλτο, σκυρόδεμα ή άλλα σκληρυμένα υλικά.

**Άρθρο 40α** Η απαίτηση άδειας του άρθρου 40 δεν ισχύει για φυτοπροστατευτικά προϊόντα τα οποία σε κανονισμούς που εκδόθηκαν σύμφωνα με το άρθρο 37α έχουν λάβει εξαίρεση από την απαγόρευση χρήσης του άρθρου 37.

Η απαίτηση άδειας στο άρθρο 40 σημεία 3 και 4 δεν ισχύει για την χρήση φυτοπροστατευτικών προϊόντων

1. σε οδικές περιοχές, για να αποφευχθεί η εισαγωγή, η εγκατάσταση ή η εξάπλωση των εξής:

α. χωροκατακτητικών ξένων ειδών ή

β. επιβλαβών οργανισμών καραντίνας σύμφωνα με τον κανονισμό (ΕΕ) αριθ. 2016/2031 του Ευρωπαϊκού Κοινοβουλίου και του Συμβουλίου ή σύμφωνα με διατάξεις εφαρμογής του εν λόγω κανονισμού, ή

2. σε αναχώματα.

**Άρθρο 41** Απαγορεύεται η επαγγελματική χρήση φυτοπροστατευτικών προϊόντων χωρίς γραπτή κοινοποίηση στο δημοτικό συμβούλιο

1. σε οδικές περιοχές, για να αποφευχθεί η εισαγωγή, η εγκατάσταση ή η εξάπλωση των εξής:

α. χωροκατακτητικών ξένων ειδών ή

β. επιβλαβών οργανισμών καραντίνας σύμφωνα με τον κανονισμό (ΕΕ) αριθ. 2016/2031 του Ευρωπαϊκού Κοινοβουλίου και του Συμβουλίου ή σύμφωνα με διατάξεις εφαρμογής του εν λόγω κανονισμού,

2. σε αναχώματα και

3. σε περιοχές οι οποίες δεν καλύπτονται από απαγόρευση σύμφωνα με το άρθρο 37 ή απαίτηση άδειας σύμφωνα με το άρθρο 40 και έχουν παρακείμενη περιοχή ανώτερη των 1 000 τετραγωνικών μέτρων όπου το κοινό μπορεί να κυκλοφορεί ελεύθερα.

Οι δραστηριότητες που υπόκεινται σε γνωστοποίηση μπορούν να ξεκινήσουν το νωρίτερο τέσσερις εβδομάδες μετά την πραγματοποίηση της γνωστοποίησης, εκτός αν το Συμβούλιο αποφασίσει διαφορετικά.

**Άρθρο 41α** Η απαίτηση γνωστοποίησης του άρθρου 41 δεν ισχύει για φυτοπροστατευτικά προϊόντα τα οποία σε κανονισμούς που εκδόθηκαν σύμφωνα με το άρθρο 37α έχουν λάβει εξαίρεση από την απαγόρευση χρήσης του άρθρου 37.

Η απαίτηση γνωστοποίησης του άρθρου 41 παράγραφος 1 σημείο 3 δεν ισχύει για χρήση σε αρόσιμη γη.

**Άρθρο 42** Οι διατάξεις των άρθρων 37 σημείο 1, άρθρο 40 και άρθρο 41 δεν ισχύουν για χρήση που

1. έχει χαρακτήρα σημειακής εφαρμογής και

2. έχει τόσο περιορισμένο πεδίο εφαρμογής που η ανθρώπινη υγεία και το περιβάλλον δεν διατρέχουν κίνδυνο.

**Άρθρο 43** Η Σουηδική Υπηρεσία Προστασίας του Περιβάλλοντος δύναται

1. να εκδίδει λεπτομερέστερους κανονισμούς για εξαίρεση σύμφωνα με το άρθρο 39 σημείο 2 και

2. στην περίπτωση χρήσης φυτοπροστατευτικών προϊόντων πέρα από τη χρήση σε δασική γη, να εκδίδει κανονισμούς για την επιβολή των άρθρων 40–42.

Προτού η Σουηδική Υπηρεσία Προστασίας του Περιβάλλοντος εκδώσει κανονισμούς, η υπηρεσία παρέχει στις λοιπές συναφείς αρχές τη δυνατότητα σχολιασμού.

**Άρθρο 43α** Το Σουηδικό Συμβούλιο Γεωργίας μπορεί να εκδώσει λεπτομερέστερους κανονισμούς για εξαιρέσεις σύμφωνα με το άρθρο 39 σημείο 1.

Προτού το Σουηδικό Συμβούλιο Γεωργίας εκδώσει κανονισμούς, το Συμβούλιο παρέχει στις λοιπές συναφείς αρχές τη δυνατότητα σχολιασμού.

1. Το παρόν διάταγμα τίθεται σε ισχύ την 1η Φεβρουαρίου 2021.

2. Οι άδειες σύμφωνα με το κεφάλαιο 2 άρθρο 40 για επαγγελματική χρήση φυτοπροστατευτικών προϊόντων οι οποίες εγκρίθηκαν σύμφωνα με προγενέστερους κανονισμούς εξακολουθούν να ισχύουν, το αργότερο, ωστόσο, μέχρι τις 31 Δεκεμβρίου 2022.

1. Βλ. οδηγία 2009/128/ΕΚ του Ευρωπαϊκού Κοινοβουλίου και του Συμβουλίου της 21ης Οκτωβρίου 2009 σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων, στη διατύπωση σύμφωνα με τον κανονισμό (EE) 2019/1243 του Ευρωπαϊκού Κοινοβουλίου και του Συμβουλίου. Βλέπε επίσης οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την καθιέρωση μιας διαδικασίας πληροφόρησης στον τομέα των τεχνικών προδιαγραφών και των κανόνων σχετικά με τις υπηρεσίες της κοινωνίας των πληροφοριών. [↑](#footnote-ref-2)